דוד אביחיל

הרב דוד אביחיל (נולד בה'תש"ך) הוא ראש הישיבה הגבוהה רמות ירושלים בשכונת רמות בירושלים, ומייסדה של ישיבה תיכונית מצפה רמון.

ביוגרפיה
נולד בשנת ה'תש"ך לאביו הרב אליהו אביחיל המוכר במיוחד כמייסד אגודת עמישב - למען נדחי ישראל בני מנשה ועשרת השבטים. למד בישיבת אור עציון במרכז שפירא ולאחר מכן בישיבת מרכז הרב, אצל הרב צבי יהודה הכהן קוק. הוסמך לרבנות, וכן לתואר שני בחינוך ומקצועות היהדות. שימש כרב היישוב הדר בית"ר. בשירותו הצבאי הגיע לדרגת סגן-אלוף. בשנת ה'תשנ"א (1990) ייסד את הישיבה התיכונית לחינוך תורני-סביבתי במצפה רמון, ועמד בראשה במשך 17 שנה. במקביל עמד בראש מספר מוסדות חינוך נוספים בהם המדרשה לבנות "מדברך נאוה", ישיבה גבוהה "נחלת שלמה", מדרשת "אור הדרום", מרכז הדרכה "דרכי נועם" ועוד, ולימד במכללת מורשת יעקב ברחובות. היה ממקימי תוכנית לימודי האמונה במכון מאיר ומלמד כיום גם במכללת בית וגן בירושלים.

בשנת ה'תשנ"ד (1994) נמנה עם מדליקי המשואות בפתיחת חגיגות יום העצמאות.

בשנת ה'תש"ע, פרש מראשות הישיבה במצפה רמון ועבר להתגורר בשכונת רמות אלון (רמות) בירושלים. בשנת ה'תשע"א ייסד ישיבה גבוהה בשכונה, והוא עומד בראשה עד היום.

נשוי ליעל ואב לחמישה. מתגורר בשכונת רמות בירושלים.

אחותו היא שלומית מינקוב - גיסתו של הרב חיים אביהוא שורץ (בעלה, הרב שמואל מינקוב והרבנית שושנה שורץ - אחיות).

ספריו
 תיקון המידות
 מקום במדבר
 אדם וסביבה
 בצומת העולמות
 היערן

לקריאה נוספת
 הרב דוד אביחיל, "חינוך ולימוד מתוך בחירה - לדרכה החינוכית של הקריה במצפה רמון", עמ' 203–226, בתוך: הרב נריה גוטל (עורך), חופש הבחירה בחינוך - עיון הגות ומעש, מינהל החינוך הדתי, משרד החינוך, ירושלים, תשס"ד 2004

קישורים חיצוניים
 שיעורים להאזנה של הרב דוד אביחיל, באתר מכון מאיר.
 שיעורי הרב אביחיל באתר הישיבה הגבוהה רמות ירושלים.
 ספריו באתר הספרייה הלאומית
 

בוגרי ישיבת מרכז הרב
סגל מכון מאיר
ראשי ישיבות ציוניות
רבני הציונות הדתית בישראל
ראשי ישיבות תיכוניות
מצפה רמון: אישים
רמות אלון: רבנים
בוגרי ישיבת אור עציון
משיאי משואה ביום העצמאות: 1994